Christian Christiansen
Christian Christiansen, 1895-1963, dansk politiker. Christiansen, som var udlært maskinarbejder, var i 1920 medstifter af Danmarks Socialdemokratiske Ungdom (DSU) og organisationens første formand 1920-27. I 1924 var han medstifter af Arbejdernes Oplysningsforbund (AOF) og blev i 1930 valgt som forbundets forretningsfører. I 1932 blev Christiansen MF for Socialdemokratiet og var i 1947-50 Danmarks første fiskeriminister, en post han også havde 1953-57. Hans hovedinteresse og -indsats vedblev dog at være folkeoplysningen og kulturpolitikken; han blev da også kendt som "Christian Kultur".